Kotleba, Marian, poslanec NR SR (2016-09-20):
Vážený pán predseda Národnej rady, vážené kolegyne, vážení kolegovia, vážený pán špeciálny prokurátor, ja som si už na výbore naštudoval správu o činnosti Úradu špeciálnej prokuratúry, ale teda povedal som vám aj tam nejaké svoje výhrady, ale dovolím si ich, tie dve teda zopakovať aj tu v pléne, lebo sa mi zdajú byť dosť dôležité na to, aby sme o tom rozprávali verejne, nielen na výbore. Prvá tá, tá menej závažná je, je moja výhrada s vaším návrhom alebo môj nesúhlas s vaším návrhom na zrušenie toho detašovaného pracoviska Špecializovaného trestného súdu v Banskej Bystrici, pretože to pokladám za krok späť. To pracovisko bolo vytvorené ako istý prejav decentralizácie aj súdnej, súdnej moci, alebo súdneho rozhodovania a možno aj ako taký prostriedok na ochranu voči určitým vplyvom, ktoré sa zosilňujú vtedy, ak sú koncentrované aj územne. Ja chápem, ja chápem vaše výhrady spojené s dopravnými a časovými komplikáciami a stratami, teda zapríčinenými presunmi a niekedy možno aj v časovej tiesni, ale nepokladám za adekvátne riešenie navrhnúť zrušenie tohto detašovaného pracoviska z takýchto dôvodov. To bola tá menej závažná pripomienka. Tá závažnejšia sa týka korupčného prípadu, ktorý spomínate vo svojej správe, korupčného prípadu marenia obchodovania na burze, ktorý sa týkal práve Banskobystrického samosprávneho kraja, respektíve našej akciovej spoločnosti Regionálna správa ciest, kde sme sa ako jediný kraj, ako jediný kraj sme sa nezapojili do kartelového nákupu posypovej soli, čoho výsledkom bolo, že Banskobystrický samosprávny kraj nakupoval posypovú soľ o skoro polovicu lacnejšie, ako to robila Národná diaľničná spoločnosť, čiže štátna firma. Človek, ktorý sa pokúsil presadiť kartelovú dohodu tým spôsobom, že sa snažil mariť obchodovanie na burze, vďaka ktorému sa nám podarilo dosiahnuť tie výborné výsledky, ekonomické, bol nakoniec odsúdený, píšete to aj vy vo svojej správe, ale s čím nemôžem súhlasiť, je vaša spokojnosť, vaša spokojnosť ako prokuratúry, ako orgánu, ktorý má zo všetkých síl chrániť zákon a zákonnosť na Slovensku, spokojnosť s tým trestom. Veľká ryba, najväčšia ryba v tejto kauze odsúdená na podmienečný trest a na pokutu, ak si dobre spomínam, päťdesiattisíc, 50-tisíc eur, pričom len v tomto jednom jedinom nákupe išlo o zákazku za viac ako 2 milióny eur. Tak ako som povedal na výbore, musím to aj tu zopakovať, aký je potom výchovný a preventívny účinok takéhoto trestu, ak ľuďom, ktorí sú namočení v korupcii len v jednom kraji, len v jednom kraji za viac ako dva milióny eur, dá štát pokutu 50-tisíc, súd im dá pokutu 50-tisíc a prokuratúra s tým súhlasí? My sme sa ako jediný samosprávny kraj postavili proti tomuto kartelu, ako jediní sme spolupracovali s orgánmi činnými v trestnom konaní a výsledkom, výsledkom bol úplne smiešny trest, ktorý hovorí: „Skúšajte všetci korupciu, skúšajte všetci kartely, lebo v podstate vám hrozí len podmienka a trest rovnajúci sa jednému percentu, ani to možno nie, zo sumy, o ktorú môžte v tom biznise hrať.“ Čiže toto je z mojej strany obrovská nespokojnosť, pretože ak by tí ľudia boli odsúdení aj vďaka možno intenzívnejšiemu a tvrdšiemu presadzovaniu snahy o vyšší trest zo strany vášho úradu, tak by sme sa na to mohli pozerať tak, že bol precedens a že možno s tou korupciou na Slovensku pohneme. Ale dnes sa len vymenia biele kone na čele týchto firiem a v podstate nič také závažné sa nestalo. Takže toto je tá druhá, druhá vážnejšia výhrada z mojej strany a ja dúfam teda, ja vás neodsudzujem, ako tu bolo pred chvíľkou povedané, ale dúfam a som presvedčený, že v budúcnosti aj vďaka tvrdšiemu prístupu zo strany vášho úradu budeme môcť zasiahnuť viac proti takýmto korupčným aktivitám, pretože Banskobystrický samosprávny kraj sa momentálne podieľa v ďalších spoluprácach s orgánmi činnými v trestnom konaní ohľadom možnej korupcie, ohľadom možných takýchto nekalých praktík pri obchodovaní, kde na jednej strane sú záujmy súkromných skupín, ale na druhej strane sú peniaze z verejných zdrojov. Ďakujem pekne.